KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. június 22-i ülésére)

TÁRGY: MUNKABÉR-HITEL FELVÉTELE
Az Önkormányzat évente megújuló 250 000 000 Ft összegű folyószámlahitel kerettel rendelkezik számlavezetőjénél, a CIB Bank Zrt-nél. Az előző évi hiány finanszírozási szükséglete (78.3 millió Ft) és a 2011. évi tervezett működési hiány (243.2 millió Ft) jelentősen meghaladja ezt a keretösszeget. Figyelembe véve a saját bevételek realizálásának év közbeni egyenlőtlenségeit is, újabb működési célú hitel felvétele elkerülhetetlen.

A meglévő hitelkeret megemelésére változatlan feltételek mellett a Bank tájékoztatása szerint nincs lehetőség, ezért szükséges a munkabérhitel felvételének lehetőségét használni. A hitel likviditási jellegű, és igénybevétele a bérek fedezetét nyújtó támogatások megérkezéséig ismétlődően történik.

A hitel költségeinek becsült értéke nem haladja meg a közbeszerzési értékhatárt, de a legkedvezőbb feltételek elérése érdekében indokolt az ajánlattételre legalább három pénzintézetet megkeresni.

A fentiek alapján javaslom, hogy a Képviselő-testület az önkormányzati kiadások finanszírozása érdekében a határozat-tervezetben foglaltaknak megfelelően döntsön.

Kiskőrös, 2011. június 9.

                                                                                                           Domonyi László sk.

                                                                                                              polgármester      

HATÁROZAT - TERVEZET

A Képviselő-testület felhatalmazza a Polgármestert 70 000 000 Ft összegű munkabérhitelre vonatkozó ajánlatok bekérésére. A hitelkeret megnyitásáról és a hitel felvételéről a Képviselő-testület az ajánlatok beérkezését követően dönt.

